CELEX: E2015J0003
Language: fi
Date: 2015-10-02 00:00:00
Title: Tuomioistuimen tuomio, annettu 2 päivänä lokakuuta 2015, asiassa E-3/15 – Liechtensteinische Gesellschaft für Umweltschutz vastaan Gemeinde Vaduz (Vaduzin kunta) (direktiivi 2011/92/EU julkisten ja yksityisten hankkeiden ympäristövaikutusten arvioinnista – 11 artikla – oikeus saattaa asia uudelleen tutkittavaksi – ETA:n lainsäädännön vaikutus kansallisissa oikeusjärjestelmissä – vastaavuus- ja tehokkuusperiaatteet)

8.12.2016   
            
            
               FI
            
            
               Euroopan unionin virallinen lehti
            
            
               C 457/11
            
         TUOMIOISTUIMEN TUOMIO,
   annettu 2 päivänä lokakuuta 2015,
   asiassa E-3/15
   Liechtensteinische Gesellschaft für Umweltschutz vastaan Gemeinde Vaduz (Vaduzin kunta)
   (direktiivi 2011/92/EU julkisten ja yksityisten hankkeiden ympäristövaikutusten arvioinnista – 11 artikla – oikeus saattaa asia uudelleen tutkittavaksi – ETA:n lainsäädännön vaikutus kansallisissa oikeusjärjestelmissä – vastaavuus- ja tehokkuusperiaatteet)
   (2016/C 457/08)
   Asiassa E-3/15, Liechtensteinische Gesellschaft für Umweltschutz vastaan Gemeinde Vaduz (Vaduzin kunta), Liechtensteinin ruhtinaskunnan tuomioistuin (Staatsgerichtshof des Fürstentums Liechtenstein) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle PYYNNÖN, joka koskee tiettyjen julkisten ja yksityisten hankkeiden ympäristövaikutusten arvioinnista 13 päivänä joulukuuta 2011 annetun Euroopan parlamentin ja neuvoston direktiivin 2011/92/EU 11 artiklan tulkintaa. EFTAn tuomioistuin, toimien kokoonpanossa Carl Baudenbacher, presidentti, sekä tuomarit Per Christiansen (esittelevä tuomari) ja Páll Hreinsson, on antanut 2 päivänä lokakuuta 2015 tuomion, jonka tuomiolauselma on seuraava:
   
               1.
            
            
               Liechtensteinilla oli velvollisuus panna täytäntöön direktiivi 2011/92/EU 7 päivänä joulukuuta 2012 annetun ETA:n sekakomitean päätöksen N:o 230/2012 mukaisesti ja soveltaa sitä pääasiassa kyseessä olevaan ympäristövaikutusten arviointimenettelyyn.
            
         
               2.
            
            
               Direktiivin 2011/92/EU 11 artiklan kanssa yhteensopivaa ei ole se, että annetaan ympäristövaikutusten arviointia koskeva yleinen päätös, mutta samalla siirretään ratkaisu olennaisista hankkeen ympäristövaikutuksiin liittyvistä kysymyksistä, kuten direktiivin 2011/92/EU 5 artiklan 3 kohdassa tarkoitetuista seikoista, myöhempiin hyväksymismenettelyihin ilman, että ympäristösuojelua edistävillä kansalaisjärjestöillä on mahdollisuus saattaa asia uudelleen tutkittavaksi lainkäyttöelimessä. Kansallisen tuomioistuimen tehtävänä on päättää, onko tässä tapauksessa kyse olennaisista kysymyksistä.
            
         
               3.
            
            
               ETA:n oikeus ei edellytä, että EFTA-valtioiden kansallisissa tuomioistuimissa voidaan vedota suoraan niihin ETA-sääntöihin, joita ei ole pantu täytäntöön. ETA:n oikeudesta seuraa kuitenkin, että kansallisen tuomioistuimen on kansallisia säännöksiä tulkitessaan sovellettava mahdollisuuksien mukaan kansallisessa lainsäädännössä tunnustettuja tulkintatapoja direktiivillä 2011/92/EU tavoitellun tuloksen saavuttamiseksi. Tämä velvoite syntyy päivänä, jona asianomainen säädös otetaan osaksi ETA-sopimusta.
            
         
               4.
            
            
               Ennakkoratkaisua pyytäneen tuomioistuimen asiana on vastaavuus- ja tehokkuusperiaatteiden valossa määrittää oikeussuojakeinot, joita voidaan soveltaa direktiivin 2011/92/EU 11 artiklan rikkomistapauksessa.